ሴቶችን ተሳታፊና ተጠቃሚ ለማድረግና ወደ አመራርነት ለማምጣት ተቋማት በትኩረት እንዲሰሩ ተጠየቀ
የሴቶችን ተሳትፎና ተጠቃሚነት ለማረጋገጥና  ወደ አመራርነት እንዲመጡ ለማስቻል ተቋማት ይበልጥ ትኩረት ሰጥተው መስራት እንደሚገባቸው የሕዝብ ተወካዮች ምክር ቤት ጠየቀ።የምክር ቤቱ የሴቶችና ህፃናት ጉዳይ ቋሚ ኮሚቴ የመንግስት ኮሙኒኬሽን ጉዳዮች ጽህፈት ቤት፣ ገቢዎችና ጉምሩክ ባለስልጣን እንዲሁም ምክር ቤቱ የሴቶችና ህጻናት ጉዳይን በሚመለከት በበጀት ዓመቱ ያከናወኑትን የ9 ወራት የእቅድ አፈጻጸም ሪፖርት ትናንት አዳምጧል።የሴቶችን ተጠቃሚነት ለማረጋገጥ የትምህርት ዕድል በመሥጠትና የሥራ አከባቢን ምቹ ለማድረግ የህጻናት ማቆያ ቦታ በማዘጋጀት በኩል በቂ የሆነ ሥራ አልተሠራም። የቋሚ ኮሚቴው ምክትል ሰብሳቢ ወይዘሮ ሰሀርላ አብዱላሂ እንደገለጹት፤ በየተቋሙ በሴቶችና ህፃናት ላይ የሚሰሩ የተለያዩ ተግባራት በቂ አይደሉም። ሴቶችን ወደ አመራርነት ለማምጣት በየተቋማቸው የሚገኙትን የትምህርት እድሎች እንዲጠቀሙ በማድረግ ሴቶችን ማብቃት ላይ ትኩረት ሊሰጥ እንደሚገባ ተናግረዋል። ለሴቶች ምቹ የሆነ የስራ ከባቢ ከማዘጋጀት አንጻር ደህንነቱ የተጠበቀ የህጻናት ማቆያ በማዘጋጀት ረገድ ያለው ችግር ሊፈታ እንደሚገባ ምክትል ሰብሳቢዋ አስገንዝበዋል። በተጨማሪም ከቋሚ ኮሚቴው የተሰጡት አስተያየቶችን ተግባራዊ በማድረግ ረገድ በቀጣይ የሚሰሩ ስራዎችን ማጠናከር እንደሚገባም ነው የተገለጸው። ተቋማቱ  ከሰሯቸው ስራዎች መካካል የህጻናትን ማቆያ ለመገንባትና በስፋት ለመስራት የሌሎችን ተሞከሮ በመውስድ  በተሻለ መልኩ  ግንባታዎችን ለማድረግ እየሰሩ እንደሆነ ጠቁመዋል። የምክር ቤቱ የሴቶችና ህፃናት ዳይሬክቶሬት እንደገለጠው የህጻናት ማቆያ ለማቋቋም 700ሺህ ብር በጀት መመደቡን ጠቁሟል። በዚሁ በጀት መሰረት ለማቆያው ግንባታ የሚሆነው ግብዓት 50 በመቶ ያህሉ ቀርቧል።የገቢዎችና ጉብሩክ ባለስልጣን በበኩሉ የህጻናት ማቆያ ስፍራ ለማዘጋጀት በጥናት ላይ የተመሰረተ ስራ ለመስራት ጥናት ተደርጎ የውሳኔ ሀሳብ እንዲሰጥበት ለማድረግ ለማኔጅመንት መቅረቡን አስረድቷል። ባለስልጣኑ ከዋና መስሪያ ቤቱ በተጨማሪ በቅርንጫፍ ጽህፈት ቤቶችም የህጻናት ማቆያው እንዲዘጋጅ ለማድረግ የተያዩ ስራዎች እያከናውነ እንደሚገኝ ተጠቁሟል።(ኢዜአ) 